Volstrītas vilks
"Volstrītas vilks" (angļu: The Wolf of Wall Street) ir 2013. gada ASV biogrāfiska melnā kinokomēdija, kuras režisors ir Mārtins Skorsēze. Filmas sižets veidots pēc Džordana Belforta memuāriem The Wolf of Wall Street un Catching the Wolf of Wall Street. Filma ir par Ņujorkas biržas mākleri, kurš vada uzņēmumu, kas iesaistīts vērtspapīru krāpšanā un korupcijā. Filmā galvenās lomas attēlo Leonardo Di Kaprio, kā arī Džona Hills, Margo Robija un Metjū Makonahijs. Šī ir piektā Skorsēzes un Di Kaprio sadarbības filma. "Volstrītas vilks" pirmizrāde notika 2013. gada 17. decembrī Ņujorkā. Filmu atzinīgi novērtēja, Amerikas Kinoinstitūts to nosauca par vienu no desmit gada labākajām filmām, tāpat to nominēja dažādiem apbalvojumiem vairākās kategorijās. 2016. gada BBC 100 labāko 21. gadsimta filmu sarakstā "Volstrītas vilks" ierindojās 78. vietā.